43 חברי-כנסת הצביעו בעד הפסקת הפצתו חינם של "ישראל היום", 23 התנגדו, 9 נמנעו ו-9 אחרים נכחו במשכן אך לא הצביעו | מגיש ההצעה, ח"כ איתן כבל, במתקפה ישירה על איל הקזינו שלדון אדלסון | שטייניץ: אתה נותן את הלגיטימציה לכך שבפרלמנט שלנו יהיו הצעות חוק לסגור כלי תקשורת
הצעת החוק המגבילה את חלוקת החינם של העיתון "ישראל היום" עברה היום בכנסת בקריאה טרומית ברוב של 43 מול 23 מתנגדים, כאשר 9 חברי-כנסת נמנעו ו-9 אחרים נכחו במשכן אך לא הצביעו. בעד החוק הצביעו 10 חברי-כנסת מסיעת יש-עתיד, שהעומד בראשה, יאיר לפיד, נחשב מקורב לבעלי "ידיעות אחרונות" ארנון (נוני) מוזס ואף היה בעבר בעל טור בולט בעיתון. גם 12 מ-14 חברי-כנסת של ישראל-ביתנו, שהעומד בראשה, השר אביגדור ליברמן, כינה בעבר את "ישראל היום" "פראבדה", הצביעו בעד הצעת החוק. 9 חברי-כנסת מסיעת העבודה הצביעו אף הם בעד, כולל היו"ר יצחק הרצוג, שדמותו הופיעה בימים האחרונים בקמפיין שיזם "ישראל היום" נגד החוק. גם 4 חברי-כנסת של התנועה הצביעו בעד, כולל ציפי לבני, שבישיבת הממשלה בשבוע שעבר כינתה את העיתון "פמפלט". בין חברי-הכנסת הנמנעים אפשר לציין את ח"כ שלי יחימוביץ, שזמן קצר לפני ההצבעה העבירה הודעה לעיתונות ולפיה היא "לא עובדת אצל אף אחד". עם חברי-הכנסת שנכחו במשכן אך לא הצביעו נמנים אריה דרעי ומיקי רוזנטל. בין מתנגדי החוק בלטו חברי סיעת הליכוד. 13 מהם הצביעו נגד, כולל ראש הממשלה בנימין נתניהו, שהגיע בריצה למקום מושבו כדי להספיק להשתתף בהצבעה. גם 7 מחברי-הכנסת של הבית-היהודי הצביעו נגד, כמו גם ח"כ משה מזרחי מהעבודה, שבעבר כתב באופן קבוע ב"ישראל היום", וח"כ זהבה גלאון ממרצ, שאף היא השתתפה דרך קבע בעיתון. קדמו להצבעה חילופי דברים חריפים בין מגיש הצעת החוק, ח"כ איתן כבל, לנציג הממשלה השר יובל שטייניץ. עם עלייתו לדוכן הנואמים בירך ח"כ כבל את חבריו לכנסת וכן את פטרונו של ראש הממשלה בנימין נתניהו והמממן של "ישראל היום", שלדון אדלסון, שלדברי כבל, "אמנם איננו נוכח פה איתנו, אך רוחו מרחפת מעל הבית הזה ובתוך האולם וממלאת בו כל פינה עד להתפקע". ח"כ כבל הסביר כי הצעת החוק שלו לא באה לעולם מתוך "רצון זדוני לפגוע בישראל היום". לדבריו, "מטרתה להציל את כלל העיתונות המודפסת בישראל, שהולכת ונמוגה לנגד עינינו. זוהי חקיקה למען הפלורליזם, למען ריבוי הדעות, למען העיתונאים ולמען כלל עובדי העיתונים". "שלדון אדלסון מבקש להיות הקברן של שוק שנאבק על חייו", אמר ח"כ כבל תוך שהוא מפנה את חברי-הכנסת לתחקיר מאת איתמר ב"ז, שפורסם באתר זה תחת הכותרת "כיצד באמת ריסק ישראל היום את שוק העיתונות המודפסת בישראל".  "אדלסון מוכר מודעות במחירי רצפה באופן ציני כדי למוטט את מתחריו ואת העיתונות הכתובה בישראל", התריע ח"כ כבל. "כולכם יודעים שישראל היום יכול לנהוג כך רק בגלל שהוא לא מתקיים בזכות הצלחתו כעיתון, אלא בזכות מאות מיליונים של רווחי הימורים שמוזרמים אליו מעבר לים. בכל פעם שהוא מחלק עותק נוסף בחינם או מוכר מודעה במחיר מגוחך, הוא מפסיד כסף, אך בכל פעם שמהמר בקזינו מפסיד את מכנסיו, ישראל היום מרוויח בגדול. האם יש מישהו בבית הזה שחושב בכנות שככה נראה מודל של עיתון נורמלי, שכך נראית תחרות הוגנת, שהחרפה הזו יכולה לעבור ללא התערבות של בית-המחוקקים?". ח"כ כבל הוסיף והדגיש כי הוא אינו מבקש לסגור את "ישראל היום", אלא "למנוע את סגירת כל שאר העיתונים במדינה". לדבריו, "ישראל היום ימשיך לצאת לאור גם לאחר שהחוק יעבור ואף יוכל להימכר במחיר סמלי, כמעט אפסי בהשוואה למתחריו". ח"כ כבל נקב בסכום של שקל אחד, וטען כי אם ב"ישראל היום" לא חושבים שירכשו את עיתונם בעלות של שקל אחד, הרי שהעיתון בוודאי אינו ראוי גם לחלוקה חינם. עם זאת, לפי הצעת החוק של ח"כ כבל, נאסר על עיתון להימכר ב"סכום הנמוך מ-70% ממחיר של עיתון יומי אחר שמחירו הוא הנמוך ביותר מבין העיתונים היומיים בעלי התפוצה הרחבה ביותר, הנמכרים לציבור". במציאות של שוק העיתונות המודפסת, המשמעות היא כי העיתון לא יוכל להימכר בפחות מ-3.5 שקלים. "עיתון זה לא מילקי", הוסיף ח"כ כבל, "הוא מוצר שמשפיע על תודעתם של בני-אדם, וצריך להתייחס אליו בכבוד הראוי". בהמשך דבריו השווה את "ישראל היום" ל"לחם ושעשועים" שחילק קיסר רומא להמונים. החלוקה היתה חינם, טען, אך "המחיר היה ברור – חופש המחשבה, החובה ליישר קו עם הקיסר". עוד טען ח"כ כבל כי "ישראל היום" אינו עיתון אידיאולוגי, אלא עיתון המשרת אדם אחד בלבד. לדבריו, מדובר ב"תופעה שאין לה אח ורע בעולם החופשי. העיתון הזה איננו מביט ימינה, איננו פוזל שמאלה ואיננו דורך במרכז, כל מהותו היא פולחן המנהיג". ח"כ כבל הגדיר את העיתון כ"כלב התקיפה של נתניהו, המתרפס בפני אדוניו ונושך על-פי פקודה את כל מי שלא מיישר קו". "לא ירחק היום שגם מצפון-קוריאה יעלו אלינו לרגל כדי ללמוד איך עושים עיתון", הזהיר ח"כ כבל, ובהמשך שאל: "מה יותר הון-שלטון מזה? ישראל היום הוא תרומה לא מדווחת של מיליארד שקל שהעביר אדלסון עבור תקציב הפרסום של פוליטיקאי אחד". "שמעתי את דבריו של חברי איתן כבל ואני מוכרח לומר לכם, כמעט והשתכנעתי", אמר מנגד השר שטייניץ בלשון סגי נהור, אך מיד עבר למתקפה על הצעת החוק. "דיברת על צפון-קוריאה שיבואו ללמוד איך עושים עיתון?", פנה השר שטייניץ לח"כ כבל, "אם הצעת החוק שלך תעבור, יבואו מצפון-קוריאה כדי ללמוד איך סוגרים עיתון. התופעה הזו, הרעיון הזה, שפרלמנט יסגור עיתון בהצעת חוק, הוא לא רעיון שמכבד את הדמוקרטיה הישראלית. "אדוני", הוסיף השר שטייניץ, "אולי אתה לא אוהב את ישראל היום וחושב שיש לו קו מערכתי שלא מוצא בעיניך, זה בכלל לא רלבנטי. כי מחר יהיו פה אנשים שלא יאהבו את הקו המערכתי של עיתון הארץ, ויהיה פה רוב מקרי או לא מקרי שיציע לסגור את עיתון הארץ, ואתה נותן את הלגיטימציה לכך שבפרלמנט שלנו יהיו הצעות חוק לסגור כלי תקשורת". "אין פרלמנט בעולם הדמוקרטי שבו מנמקים חוק להצרת צעדיו ובעצם סגירתו או צמצומו של כלי תקשורת בגלל תוכנו, בגלל מהותו, בגלל שלחלק מחברי הבית יש עליו ביקורת כזו או אחרת", טען השר שטייניץ. "זה לא דבר שנשמע במקומותינו בעבר. זה מבהיל". השר שטייניץ השווה את אי-הנחת שחש ח"כ כבל מ"ישראל היום" לאי-הנחת שהוא עצמו חש למקרא עיתון "הארץ", והדגיש כי לא יעלה על דעתו להגיש הצעת חוק שתצמצם את צעדיו של "הארץ". בהמשך הדיון, כשהשרה לבנת השמיעה אף היא, בקריאת ביניים, ביקורת על הקו המערכתי של "הארץ", רמז נתניהו כי יש עוד עיתון אחד בישראל, שאת שמו איש אינו מזכיר, "ידיעות אחרונות". נתניהו שוב מתפרץ: ״אסור להגיד את השם המפורש. מותר להגיד הארץ אבל את השם המפורש לא...״ — עמית סגל Amit Segal (@amit_segal) November 12, 2014  "אני מזהיר אתכם לא ללכת לקו הזה, בלי קשר לזהות העיתון והבעלים", הוסיף השר שטייניץ. "בל נהיה הפרלמנט היחיד בעולם המערבי שמקיים דיון הזוי כזה בהצעת חוק שערורייתית כל-כך. "אם היה חבר-הכנסת כבל אומר שמדובר במונופול ושלמען ריבוי דעות ועמדות בתקשורת צריך להגביל את כוחו של המונופול, הייתי אומר, אתה יודע מה, אם אתה מזהה מונופול בתקשורת, לגיטימי לחשוב איך לפנות מקום לצמצם את כוחו לטובת עיתונים אחרים ועמדות אחרות. אבל הממונה על ההגבלים, שהוא הגוף המקצועי, מר כבל, לא אתה, נשאל לגבי ישראל היום האם יש פה מצב של מונופול או קרטל, והודיע לאחר בדיקה שההפך נכון. "אני רוצה להזהיר את כולנו, מי שירים היום יד בעד סגירת עיתון פוגע פגיעה מהותית באושיות הדמוקרטיה הישראלית, מי שירים יד בעד סגירת עיתון מרים יד בעד תקדים מסוכן בבית-הנבחרים שלנו, מאוד מאוד מאוד מסוכן". כעת, לאחר שהצעת החוק עברה בקריאה טרומית, היא עתידה להגיע לוועדת הכנסת, שם יוחלט על הרכב הוועדה שתקיים דיון נרחב בהצעה. לעיון בפרוטוקול הדיון להורדת הקובץ (PDF, 315KB)